Apple klar med iPad Air M3 og ny prisvenlig iPad

Dagens Apple nyheder byder bla på en iPad Air opgraderet med M3 chip, samt en ny prisvenlig IPad, der nu kommer med en A16 chip og mere lagerplads.

iPad Air M3

iPad Air har i dagens anledning fået en opgradering, så den nu er drevet af en M3 chip, hvilket Apple hævder er 2x hurtigere end iPad Air med M1 chip. Udover den nye chip, er der ikke rigtig sket noget. Air kommer fortsat i to størrelser – 11″ og 13″.

Som noget nyt kan der desuden tilkøbes et nyt Magic Keyboard, hvilket har en større trackpad og en ny række taster.

iPad Air M3 kan forudbestilles nu og lander i butikkerne den 12. marts til en vejledende pris på 5.499 kroner.

iPad 11″ (2025)

Den prisvenlige og populære iPad er også blevet opgraderet med en ny chip. Den drives nu af en A16 chip og samtidig har Apple også skruet op for mængden af lagerplads, så den nu starter med 128 GB. Designet er uændret og farveudvalget er det samme som på forgængeren.

iPad 11″ (2025) understøtter dog ikke Apple Intelligence – her skal man op i en Air.

Den nye iPad kan forudbestilles nu og lander i butikkerne den 12. marts til en vejledende pris på 3.299 kroner.